2 polisiebeamptes 2 dae uiteen vermoorArgieffoto: Phillip Bruwer Genl. Khehla John Sitole, die nasionale polisiekommissaris, het Dinsdag die moorde op twee Gautengse polisiebeamptes in twee afsonderlike voorvalle veroordeel. In die jongste voorval is ŉ 43-jarige konstabel Maandag om 05:00 in Ekangala naby Bronkhorstspruit doodgeskiet. “Die konstabel en ŉ adjudantoffisier het op ŉ klagte in Uitbreiding H gereageer. Toe hulle by die toneel opdaag, het die konstabel vier mans genader om navraag te doen. Die mans het egter op hom losgebrand en hom noodlottig gewond, waarna hulle met sy dienspistool op die vlug geslaan het,” het brig. Vishnu Naidoo, Sitole se woordvoerder, gesê. Die ander voorval het Saterdag om 18:30 in Payneville in Springs plaasgevind. “ŉ Sersant is vermoor toe hy ná werk by sy huis opgedaag het. Die beampte was van diens af, maar het steeds sy volle uniform aangehad toe hy vermoor is. Die verdagtes het van die toneel gevlug sonder om enigiets te steel.” Sitole het die jongste voorvalle as “voortdurend gevoellose aanvalle” op polisiebeamptes bestempel. “Die aanvalle op ons beamptes duur onverpoos voort. Ek het my boodskap aan hulle herhaal om nie mét hul vuurwapens te val nie,” het Sitole gesê. Sitole het opdrag gegee dat ŉ gespesialiseerde span saamgestel word om diegene aan te keer wat vir die skietvoorvalle verantwoordelik is.